
ОТНОСНО: Проект на Постановление на Министерския съвет за изменение и допълнение на Правилника за прилагане на Закона за отбраната и въоръжените сили на Република България, приет с ПМС № 46 от 2010 г.


УВАЖАЕМИ ГОСПОДИН МИНИСТЪР-ПРЕДСЕДАТЕЛ,
УВАЖАЕМИ ГОСПОЖИ И ГОСПОДА МИНИСТРИ,

На основание чл. 31, ал. 2 от Устройствения правилник на Министерския съвет и на неговата администрация, внасям за разглеждане проект на Постановление на Министерския съвет за изменение и допълнение на Правилника за прилагане на Закона за отбраната и въоръжените сили на Република България, приет с ПМС № 46 от 2010 г.
С измененията и допълненията в Закона за отбраната и въоръжените сили на Република България (ЗОВСРБ), обн. в ДВ бр. 2 и 38 от 2024 г. се регламентираха нови и се прие промяна в определени законови разпоредби, което изисква регламентиране на тяхното прилагане на подзаконово ниво, чрез Правилника за прилагане на Закона за отбраната и въоръжените сили на Република България (ППЗОВСРБ), както следва: 
1. С прецизирането на разпоредбата на чл. 145 от ЗОВСРБ са създадени допълнителни хипотези, при които военнослужещите следва да поемат задължения да изпълняват военна служба за определен времеви период, след завършване на обучение за нуждите на Министерството на отбраната, структурите на пряко подчинение на министъра на отбраната и Българската армия. Това налага да се измени чл. 65, ал. 3 от ППЗОВСРБ /§ 10 от проекта на ПМС/ по отношение на случаите, в които задължително се сключват допълнителни споразумения за поемане на задължения за изпълнение на военна служба от военнослужещите.
2. В чл. 156 от ЗОВСРБ е създадена ал. 4, с която се дава възможност в интерес на службата военнослужещите от Българската армия които заемат длъжност повече от три години да се преназначават на длъжност в съответствие с придобитата от тях квалификация на длъжност в същото или в по-високо длъжностно ниво във военно формирование от Българската армия с дислокация в същото населено място. Това налага създаването на нова разпоредба – чл. 33в в ППЗОВСРБ /§ 4 от проекта на ПМС/, с която да бъдат определени реда и условията за използването на тази възможност.
3. Чрез създаване на разпоредбата на ал. 2 в чл. 162 от ЗОВСРБ се допуска предварително изпълнение на експертното решение по годността за военна служба, издадено от военномедицинските органи, съответно на заключението за психологическа пригодност от органите по чл. 141, ал. 3. В тази връзка, е необходимо настъпилите законови промени да намерят отражение в ППЗОВСРБ, като в разпоредбата на чл. 77, ал. 1 отпадне изискването за влязъл в сила акт на органите по чл. 141, ал. 3 от ЗОВСРБ, въз основа на който да бъде прекратен договорът за военна служба /§ 29 от проекта на ПМС/. 
4. С чл. 260а от ЗОВСРБ е създадена възможност за курсантите, отстранени от обучение по ред, определен с правилниците на висшите военни училища, или напуснали по собствено желание по време на обучението, да не възстановяват разходите за издръжка и обучение за периода, в който са били обучавани, ако постъпят на военна служба и изпълняват същата за срок не по-кратък от три години. Това налага в разпоредбите на ППЗОВСРБ да бъде определен ред за приемане на военна служба на тези курсанти /§ 1 от проекта на ПМС/, както и да се уреди изрична процедура за курсантите, обучавани за нуждите на Министерството на отбраната, отстранени от обучение или напуснали по собствено желание по време на обучението в периода от 05.01.2024 г. до влизане в сила на това постановление, приети, съответно неприети на военна служба на длъжности, изискващи войнишки (матроски) звания /§ 48 и § 49 от ПЗР на проекта на ПМС/.
5. В изпълнение на чл. 288 от ЗОВСРБ са прецизирани разпоредбите на чл. чл. 132, 133 и 134 от ППЗОВСРБ /§ 44, § 45 и § 46 от проекта на ПМС/, като са създадени ред и условия цивилните служители по трудово и служебно правоотношение да бъдат награждавани с отличия и награди, в това число с наградни знаци, парични и предметни награди, от министъра на отбраната или от оправомощено от него длъжностно лице. 
С промяната в чл. 160 от ЗОВСРБ, обн. в ДВ бр. 38 от 2020 г. беше увеличена с три години пределната възраст за военна служба. По време на изпълнение на военната служба, кариерното развитие на военнослужещите се осъществява чрез последователно повишаване във военно звание и назначаване на по-високи длъжности. Действащата към момента уредба в ППЗОВСРБ относно минималния срок за престой във военно звание води до бързо израстване в кариерата и достигане на максималните нива на военни звания по категории и последващ дълъг период от време на застой, без възможност за кариерно развитие. С цел осигуряване на плавност за израстване в кариерата на военнослужещите сержанти (старшини), офицерски кандидати и старши офицери е необходимо да се завиши с една година минималният срок за престояване във военно звание чрез промяна в разпоредбата на чл. 19 от ППЗОВСРБ /§ 2 от проекта на ПМС/.
След извършен анализ е установена необходимост от прецизиране на някои от разпоредбите на ППЗОВСРБ, с цел тяхното усъвършенстване и постигане на яснота при прилагането им, както и с оглед обстоятелството че част от тях, регламентиращи изпълнението на военна служба в национален и коалиционен формат, не отговорят напълно на променената стратегическа среда за сигурност и произтичащите от това промени в развитието на способностите на НАТО за отбрана. Предвид изложеното е необходимо да се адаптират условията и реда за изпълнение на военната служба, при което:
- кадетите, които са прекъснали обучението или не са издържали държавните изпити на редовната и поправителната сесия да може да се назначават не само на войнишки, а и на матроски длъжности (§ 7 от проекта на ПМС);
- Планът за развитие на висшия команден състав да се разработва в интерес и съгласно потребностите и на военната служба (§ 9 от проекта на ПМС);
- процедурите за подбор за заемане/освобождаване на длъжности в международни организации и инициативи на и извън територията на страната да осигуряват попълването на нарастващия брой квотни национални длъжности (§ 11- § 25 от проекта на ПМС). С предвидените изменения и допълнения ще се даде възможност за своевременно реагиране на изменения в структурите на НАТО и ще се повиши ефикасността на използване на наличните човешки ресурси; 
- да се създаде възможност освен министърът на отбраната и оправомощено от него длъжностно лице да може да взема военнослужещи в разпореждане по специален щат за времето на обучение в квалификационен курс /§ 34 и § 38 от проекта на ПМС/;
- да се прецизират разпоредбите, в които е регламентирана процедурата за прекратяване на договора за военна служба и освобождаване от военна служба на военнослужещи на основание чл. 165, ал. 1, т. 7 или 13 от ЗОВСРБ /§ 35 и § 37 от проекта на ПМС/;
- да се доразвият разпоредбите, регламентиращи продължаване на обучението на военнослужещи, завърнали се от участие в мисия на или извън територията на страната, както и условията за обучение на офицерите в стратегически курс /§ 39, § 41, § 42 и § 43 от проекта на ПМС/;
- да се създадат възможности военнослужещи с висше медицинско образование да кандидатстват за придобиване не само на военномедицинска, но и на неклинична специалност, по която Военномедицинска академия е акредитирана /§ 40 от проекта на ПМС/;
- да се прецизира уредбата, с която са регламентирани изключенията при определянето на длъжности в Регистрите на вакантните длъжности за военнослужещи /§ 47 от проекта на ПМС/ с цел в тях да се обявяват длъжностите от административни звена на Министерството на отбраната, структури на пряко подчинение на министъра на отбраната и военни формирования от Българската армия, където некомплектът е критично висок. По този начин ще се даде възможност за намаляването на този некомплект по време на годишното разместване на военнослужещите.
С § 50 от Преходните и заключителни разпоредби на проекта на ПМС се предлагат изменения и допълнения в Класификатора на длъжностите на военнослужещите в Министерството на отбраната, структурите на пряко подчинение на министъра на отбраната и Българската армия, приет с ПМС № 309 от 14.12.2018 г. в изпълнение на чл. 24, ал. 1 от ЗОВСРБ. Класификаторът включва в състава си 985 длъжности за военнослужещи (388 длъжности за офицери, 19 длъжности за офицерски кандидати, 213 длъжности за сержанти (старшини) и 365 длъжности за войници (матроси), които са разпределени в 39 длъжностни нива.
Академичните длъжности „професор“, „доцент“ и „главен асистент“ на съответните нива 28, 27 и 24 в Класификатора на длъжностите на военнослужещите в Министерството на отбраната, структурите на пряко подчинение на министъра на отбраната и Българската армия, се ползват и за двете кариерни полета „професионално-кп5“ и „командно-кп1“. По този начин офицерите от кариерно поле кп5, дори и да са защитили докторска дисертация, не могат да заемат длъжност за главен асистент или доцент, преди да са изслужили най-малко 5 години. Имайки предвид, че възрастта за прием на военна служба е до 40 години (чл. 141, ал. 1, т. 2 от ЗОВСРБ) това означава, че най рано на 46 години ще могат да заемат длъжност „главен асистент“. Посоченото оказва негативно въздействие, както по отношение на военнослужещите, така и по отношение на акредитацията на структурите от военнообразователната и научната сфера.
Практиката показва, че е необходимо да се разграничат длъжностите за академичен състав от кариерно поле „професионално“ от тези за кариерно поле „командно“, във връзка с осигуряване кариерно развитие на офицерите, които не са завършили военно училище, но заемат длъжности във военнообразователната система и други структури, изискващи академично образование. За постигане на тази цел се предлагат промени в Класификатора на длъжностите на военнослужещите в Министерството на отбраната, структурите на пряко подчинение на министъра на отбраната и Българската армия, чрез които:
- академичната длъжност „Професор“ от кариерна област „професионална“/кариерно поле „професионално“ да може да се заема от офицери, притежаващи военно звание от „капитан“ („капитан-лейтенант“) до „полковник“ („капитан I ранг“);
- академичната длъжност „Доцент“ от кариерна област „професионална“/кариерно поле „професионално“ да може да се заема от офицери, притежаващи военно звание от „старши лейтенант“ до „полковник“ („капитан I ранг“);
- академичната длъжност „Главен асистент“ от кариерна област „професионална“/кариерно поле „професионално“ да може да се заема от офицери, притежаващи военно звание от „старши лейтенант“ до „подполковник“ („капитан II ранг“).
С цел успешно приключване на процесите по преназначаване на военнослужещи и/или повишаване във военно звание за 2024 г., както и осигуряване на период от време за прогнозиране на кариерното развитие на заинтересованите военнослужещи и за планиране на процесите по преназначаване на военнослужещи и/или повишаване във военно звание по време на годишното разместване през 2025 г., се предвижда § 50 от ПЗР на проекта на ПМС да влезе в сила от 1 декември 2024 г., а § 2 и § 43 - от 1 юли 2025 г.
За изпълнението на проекта на постановление не са необходими допълнителни разходи, които да бъдат одобрени по бюджета на министерството за сметка на други бюджети по държавния бюджет.
Изпълнението на проекта на акт не води до изменение в целевите стойности на показателите за изпълнение, в т.ч. ключовите индикатори.
Предложеният проект на акт не води до въздействие върху държавния бюджет.

На основание чл. 35, ал. 1, т. 4, буква „б” от Устройствения правилник на Министерския съвет и на неговата администрация към проекта на акт е приложена финансова обосновка.

В съответствие с чл. 26, ал. 3 и 4 от Закона за нормативните актове /ЗНА/ по проекта на постановление са проведени обществени консултации в 30-дневен срок. При изпълнението на процедурата по чл. 26, ал. 2 от ЗНА не са постъпили бележки и предложения.

С проекта на постановление не се транспонират актове на Европейския съюз, поради което не се налага изготвяне на справка за съответствието с европейското право, съгласно чл. 35, т. 3 от Устройствения правилник на Министерския съвет и на неговата администрация.

УВАЖАЕМИ ГОСПОДИН МИНИСТЪР-ПРЕДСЕДАТЕЛ,
УВАЖАЕМИ ГОСПОЖИ И ГОСПОДА МИНИСТРИ,
Предвид изложеното и на основание чл. 8, ал. 1 от Устройствения правилник на Министерския съвет и на неговата администрация, предлагам Министерският съвет да приеме проекта на Постановление за изменение и допълнение на Правилника за прилагане на Закона за отбраната и въоръжените сили на Република България, приет с ПМС № 46 от 2010 г.

МИНИСТЪР НА ОТБРАНАТА

АТАНАС ЗАПРЯНОВ

